

**REPUBLIKA HRVATSKA**

**VUKOVARSKO-SRIJEMSKA ŽUPANIJA**

 **GRAD ILOK**

  **GRADONAČELNICA**

KLASA:400-01/20-01/06

URBROJ:2196/02-01-21-2

U Iloku, 15. veljače 2021.god.

Na temelju članka 19. Zakona o upravljanju državnom imovinom („Narodne novine“, br. 52/18), a u vezi sa člankom 34. Zakona o fiskalnoj odgovornosti (Narodne novine, br. 111/18) i člankom 42. Statuta Grada Ilok („Službeni vjesnik“ Vukovarsko-srijemske županije br. 11/13, 4/18, 19/19, 4/20) Gradonačelnica Grada Iloka Marina Budimir dr.med., dana 15. veljače 2021. godine donosi

**ODLUKU O DONOŠENJU PLANA UPRAVLJANJA I RASPOLAGANJA IMOVINOM U VLASNIŠTVU GRADA ILOKA ZA 2021. GODINU**

**Članak 1.**

Donosi se Plan upravljanja i raspolaganja imovinom u vlasništvu Grada Iloka za 2021. godinu, koji se nalazi u privitku ove odluke i njen je sastavni dio.

**Članak 2.**

Ova Odluka stupa na snagu osmog dana od dana objave u „Službenom glasniku“ Grada Iloka.

Gradonačelnica Grada Iloka

Marina Budimir dr.med.

 **\_\_\_\_\_\_\_\_\_\_\_\_\_\_\_\_**

**OBRAZLOŽENJE**

**ODLUKE O DONOŠENJU PLANA UPRAVLJANJA I RASPOLAGANJA IMOVINOM U VLASNIŠTVU GRADA ILOKA ZA 2021. GODINU**



Na temelju članka 19. Zakona o upravljanju državnom imovinom („Narodne novine“, br. 52/18), a u vezi sa člankom 34. Zakona o fiskalnoj odgovornosti (Narodne novine, br. 111/18) i člankom 42. Statuta Grada Ilok („Službeni vjesnik“ Vukovarsko-srijemske županije br. 11/13, 4/18, 19/19, 4/20).

1. **OCJENA STANJA I OSNOVNA PITANJA KOJA SE UREĐUJU AKTOM, TE POSLJEDICE KOJE ĆE PROISTEĆI DONOŠENJEM ODLUKE**

Sukladno odredbama Zakona o lokalnoj i područnoj (regionalnoj) samoupravi, propisana su tijela za upravljanje nekretninama i pokretninama u vlasništvu jedinice lokalne, odnosno područne (regionalne) samouprave kao i njezinim prihodima i rashodima u skladu sa zakonom i statutom. Pri raspolaganju nekretninama u vlasništvu jedinica lokalne i područne samouprave obvezatno je postupati u skladu s odredbom člankom 391. Zakona o vlasništvu i drugim stvarnim pravima, osim kada je posebnim zakonom propisan drukčiji način raspolaganja određenim nekretninama (primjerice poslovnim prostorom) - legalizacija.

Člankom 48. Zakona o lokalnoj i područnoj (regionalnoj) samoupravi propisano je da vrijednostima nekretnina iznad 0,5% prihoda bez primitaka iz prethodne godine raspolaže gradsko vijeće, a ispod iznosa 0,5% Gradonačelnik .

Prijedlog Odluke i Plan upravljanja nekretninama u vlasništvu Grada Iloka pripremio je Odsjek za poljoprivredu, komunalno gospodarstvo i zaštitu okoliša.

**REPUBLIKA HRVATSKA**

**VUKOVARSKO-SRIJEMSKA ŽUPANIJA**

 **GRAD ILOK**

 **GRADONAČELNICA**

KLASA:400-01/20-01/06

URBROJ:2196/02-01-21-3

U Iloku, 15. veljače 2021.god.

**PLAN UPRAVLJANJA I RASPOLAGANJA IMOVINOM U VLASNIŠTVU GRADA ILOKA ZA 2021. GODINU**

**Uvod**

Godišnji Plan upravljanja i raspolaganja imovinom Grada Iloka (u daljnjem tekstu: Plan) donosi Gradonačelnica Grada Iloka.

Plan se izrađuje sukladno Zakonu o upravljanju državnom imovinom („Narodne novine“, br. 52/18), Strategiji upravljanja i raspolaganja nekretninama u vlasništvu Grada Iloka za razdoblje od 2017.-2022. godine, odredbama Odluka o načinu, uvjetima i postupku raspolaganju imovinom u vlasništvu Grada Iloka (Službeni vjesnik Vukovarsko-srijemske županije br. 03/16) te ostalim zakonskim i podzakonskim propisima i aktima koji uređuju predmetno područje.

Planom se određuju kratkoročni ciljevi i smjernice upravljanja gradskom imovinom te izvedbene mjere u svrhu provođenja.

Izvješće o provedbi Plana za prethodnu godinu dostavljat će se do 31. ožujka tekuće godine Gradskom vijeću Grada Iloka na usvajanje.

 Planom se želi postići učinkovito upravljanje i raspolaganje nekretninama Grada Iloka (u daljnjem tekstu: Grada) temeljeno na načelima zakonitosti, svrsishodnosti i ekonomičnosti odnosno ulaganje u nekretnine koje su neophodne za ostvarivanje interesa javne uprave te gospodarskih i socijalnih interesa Grada, pažnjom dobrog gospodara.

Namjera je Plana definirati i popisati ciljeve upravljanja i raspolaganja gradskom imovinom, čija je održivost važna za život i rad postojećih i budućih naraštaja. Istodobno, cilj je Plana osigurati da imovina Grada Iloka bude u službi gospodarskog rasta te zaštite nacionalnih interesa i interesa Grada.

Upravljanje imovinom podrazumijeva pronalaženje optimalnih rješenja koja će dugoročno očuvati imovinu, čuvati interese Grada i generirati gospodarski rast. Vlasništvo države osigurava kontrolu, javni interes i pravedno raspolaganje nad prirodnim bogatstvima, kulturnom i tradicijskom baštinom, i drugim resursima u vlasništvu Grada, kao i prihode koji se mogu koristiti za opće dobro.

Vlasništvo Grada važan je instrument postizanja strateških razvojnih ciljeva vezanih za regionalnu prometnu, kulturnu i zdravstvenu politiku, kao i za druge razvojne politike Grada. Učinkovito upravljanje imovinom Grada Iloka trebalo bi poticati razvoj gospodarstva i važno je za njegovu stabilnost, a istodobno pridonosi boljoj kvaliteti života svih građana.

Tijekom sljedećih godina struktura ovog Plana će se dopunjavati, posebno u vidu modela planiranja koji bi bio primjenjiv na metode usporedbe i mjerljivosti rezultata ostvarivanja provedbe Plana. Nedostaci će se svakako pokušati ukloniti razvijanjem unificirane metode izvještavanja provedbe Plana i mjerljivosti rezultata rada.

Ovaj je Plan iskorak u smislu transparentnosti i javne objave podataka vezanih za upravljanje i raspolaganje gradskom imovinom.

**Zakonski propisi, akti i dokumenti kojima je uređeno upravljanje i raspolaganje imovinom:**

Brojni zakonski i pod zakonski akti uređuju područje upravljanja, raspolaganja i korištenja imovinom u vlasništvu jedinica lokalne samouprave. Grad Ilok je u poziciji imatelja vlastite imovine koja pritom ulazi i u sustav državne imovine pa je bitno pri upravljanju nekretninama uzeti u obzir i propise koji se odnose na državnu imovinu.

* Ustav Republike Hrvatske (NN br. 56/90, 135/97, 8/98,  113/00, 124/00, 28/01, 41/01, 55/01, 76/10, 85/10, 05/14),
* Zakon o upravljanju državnom imovinom (NN br. 52/18),
* Zakon o trgovačkim društvima (NN br. 111/93, 34/99, 121/99, 52/00, 118/03, 107/07, 146/08, 137/09, 125/11, 152/11, 111/12, 68/13, 110/15, 40/19),
* Zakon o vlasništvu i drugim stvarnim pravima (NN, br. 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 143/12 i 152/14)
* Zakon o zemljišnim knjigama (NN br. 63/19.)
* Zakon o prostornom uređenju (NN, br. 153/13, 65/17, 114/18, 39/19 i 98/19)
* Zakon o gradnji (NN, br. 153/13, 20/17, 39/19, 125/19)
* Zakon o najmu stanova (NN, br. 91/96., 48/98., 66/98.,22/06, 68/18, 105/20)
* Zakon o obveznim odnosima (NN br. 35/05., 41/08., 125/11., 78/15, 29/18)
* Zakon o zaštiti i očuvanju kulturnih dobara (NN br. 69/99., 151/03., 157/03., 100/04.,
87/09., 88/10., 61/11., 25/12. i 136/12., 157/13., 152/14., 98/15., 44/17, 90/18, 32/20, 62/20)
* Zakon o zakupu i kupoprodaji poslovnih prostora (NN br. 125/11, 64/15, 112/18)
* Zakon o procjeni vrijednosti nekretnina (NN br. 78/15.)
* Zakon o cestama (NN br. 84/11., 22/13., 54/13., 148/13.,92/14 110/19)
* Zakon o koncesijama (NN br. 69/17, 107/20)
* Zakon o izvlaštenju i određivanju naknade (NN br. 74/14, 69/17, 98/19)
* Zakon o lokalnoj i područnoj (regionalnoj) samoupravi (NN br. 33/01; 60/01; 129/05; 109/07; 36/09;125/08; 36/09; 150/11; 144/12; 19/13, 137/15, 123/17, 98/19, 144/20)

Zakon o vlasništvu i drugim stvarnim pravima propisuje opće pravno uređenje vezano uz raspolaganje nekretninama, osim za one nekretnine za koje je propisan posebni pravni režim (npr. poljoprivredno zemljište, turističko zemljište, poslovni prostori i sl.). Odredba članka 391. gore navedenog zakona pod naslovom „Raspolaganje nekretninama u vlasništvu jedinica lokalne samouprave“ propisuje osnovna načela kojima se lokalna jedinica mora rukovoditi prilikom raspolaganja nekretninama u svom vlasništvu. U navedenom članku izričito se navodi da „nekretninu u vlasništvu jedinica lokalne samouprave i jedinica područne (regionalne) samouprave tijela nadležna za njihovo raspolaganje mogu otuđiti ili njome na drugi način raspolagati samo na osnovi javnog natječaja i uz naknadu utvrđenu po tržišnoj cijeni, ako zakonom nije drukčije određeno“. Ova odredba prisilne je naravi jer u slučaju sklapanja pravnog posla bez da je prethodno bio proveden javni natječaj ili se cijena nije utvrdila sukladno procijenjenoj tržišnoj vrijednosti, propisana posljedica jest ništetnost tog pravnog posla. Od navedenog temeljnog načela raspolaganja nekretninama odnosno obvezatnog raspisivanja javnog natječaja, istina, postoje iznimke koje su propisane istim člankom, ali i drugim zakonima npr. Zakon o prostornom uređenju. Već na prvi pogled postaje potpuno jasno da je raspolaganje nekretninama pa i još šire cjelokupnom imovinom uređeno prevelikim brojem zakonskih i pod zakonskih propisa, da su često odredbe zakona nejasne i međusobno kontradiktorne, a sami postupci upravljanja i raspolaganja nekretninama nisu uređeni dodatnim pravilnicima ili naputcima kao pomoć za jednoobrazno i transparentnije postupanje.

**Akti i dokumenti kojima je uređeno upravljanje i raspolaganje stanovima i poslovnim prostorima u vlasništvu Grada Iloka:**

- Statut Grada Iloka („Službeni vjesnik“ Vukovarsko-srijemske županije br. 11/13, 4/18, 19/19, 4/20)

- Odluka o načinu, uvjetima i postupku raspolaganju imovinom u vlasništvu Grada Iloka (Službeni vjesnik Vukovarsko-srijemske županije br. 03/16)

- Odluka o zakupu i kupoprodaji poslovnog prostora u vlasništvu Grada Iloka (Službeni vjesnik Vukovarsko-srijemske županije 10/16)

- Odluka o postupku davanja u najam stanova i/ili kuća u vlasništvu Grada Iloka (Službeni vjesnik Vukovarsko-srijemske županije 1/17)

- Odluka o korištenju javnih površina (Službeni vjesnik Vukovarsko-srijemske županije 1/17)

- Djelomična odluka Vlade Republike Hrvatske KLASA: 940-01/97-01/09, URBROJ: 515-98-7 od 13. svibnja 1998. god. o preuzimanju nekretnina, pokretnina, financijskih sredstava te prava i obveza bivše općine Vukovar

- Strategija razvoja grada Iloka 2016.-2020. (Službeni vjesnik Vukovarsko-srijemske županije br. 7/16).

**Smjernice za učinkovito upravljanje/raspolaganje nekretninama u 2021. godini**

- neprestani rad na detektiranju jedinica imovine u vlasništvu Grada Iloka,

- uspostava cjelovite i sistematizirane evidencije nekretnina u vlasništvu Grada Iloka,

- uočavanje razlika i usklađenje podataka katastra i zemljišnih knjiga s ciljem učinkovitijeg i transparentnog upravljanja i raspolaganja,

- povezivanje evidentiranih nekretnina sa saznanjima o obuhvatu, statusu i njihovoj namjeni u odnosu na važeće dokumente prostornog uređenja,

- vođenje računa o interesima Grada Iloka kao vlasnika nekretnina prilikom izrade prostorne dokumentacije,

- uspostava jedinstvenog sustava i kriterija u procjeni vrijednosti nekretnina,

- temeljenje odluka o raspolaganju na najvećem mogućem ekonomskom učinku i održivom razvoju,

- upotpunjavanje postojećeg registra imovine, objavljenog i javno dostupnog,

- za sve nekretnine na kojima postoji upisano suvlasništvo, ukoliko je to moguće provesti razvrgnuće suvlasničke zajednice,

- žurno rješavanje imovinskopravnih odnosa na nekretninama u svrhu realizacije investicijskih projekata,

- stjecanje vlasništva nad nekretninama, kako novim stanovima, tako i zemljištima namijenjenim za gradnju komunalne infrastrukture kojih vlasnici ne mogu biti privatne osobe,

- zabrana prodaje osobito vrijednih i povijesno važnih nekretnina,

- redovita i proaktivna objava dokumenata upravljanja imovinom na internetskoj stranici Grada,

- redoviti pregledi imovine radi nadgledanja i planiranja održavanja,

- čuvanje zapisa o nekretninama.

**PLAN UPRAVLJANJA NEKRETNINAMA U VLASNIŠTVU GRADA ILOKA ZA 2021. GODINU**

Grad Ilok planira u 2021. godini upravljati i raspolagati nekretninama u njegovom vlasništvu kako slijedi:

Grad u svom vlasništvu ima slijedeći portfelj imovine:

* zemljišta (poljoprivredno, građevinsko)
* poslovne prostore (za potrebe Grada i za iznajmljivanje),
* stanove/kuće,
* javne površine i prostore (ulice, trgove, zelene površine, prometnice, biciklističke staze, javne površine za iznajmljivanje, DTK, skloništa, dječja igrališta i parkirališta),
* sportske objekte,
* ustanove,
* trgovačka društva,
* kulturne objekte i kulturna dobra,
* komunalnu infrastrukturu (javnu rasvjetu, mješoviti sustav odvodnje, groblja i mrtvačnice, te suvlasništvo plinske mreže)

**I. Poljoprivredno i građevinsko zemljište u vlasništvu Grada Iloka**

U 2021. godini Grad Ilok planira raspisati javni natječaj za zemljišta koja su u vlasništvu/suvlasništvu Grada Iloka.

1. **Poljoprivredno zemljište u vlasništvu/suvlasništvu Grada Iloka**

|  |  |  |  |  |  |
| --- | --- | --- | --- | --- | --- |
| **Red.****broj** | **k.o.** | **k.č.** | **Kultura** | **Površina** | **Vlasništvo** |
| 1. | Ilok | 2146/10 | Pašnjak u ul. S. Zajaca  | 528 m2 | 1/1 |
| 2. | Ilok | 8842 | Oranica Križ (obraslo višegodišnjim raslinjem) | 848 m2 | 1/1 |
| 3. | Ilok | 8928 | Oranica Križ (obraslo višegodišnjim raslinjem) | 2229 m2 | 1/1 |
| 4. | Ilok | 4756 | Pašnjak Progon (obraslo višegodišnjim raslinjem) | 361 m2 | 8/16 |
| 5. | Ilok | 4757 | Vinograd Progon (obraslo višegodišnjim raslinjem) | 1058 m2 | 8/16 |
| 6. | Ilok | 975 | Oranica u mjestu | 500 m2 | 108/144 |
| 7. | Ilok | 8146 | Oranica Radoš brdo (obraslo višegodišnjim raslinjem) | 8557 m2 | 108/144 |
| 8. | Ilok | 8146 | Oranica Radoš brdo (obraslo višegodišnjim raslinjem) | 3298 m2 | 108/144 |
| 9. | Šarengrad | 1213 | Oranica Dačkovac |  1420 m2 | 5/8 |
| 10. | Šarengrad | 1498/1 | Pašnjak Dobra voda (obraslo višegodišnjim raslinjem) |  3186 m2 | 41/64 |

1. **Građevinsko zemljište u vlasništvu Grada Iloka**

Grad Ilok je u 2014. godini osnovao „Poslovnu zonu Ilok 2”, a koja obuhvaća sljedeće katastarske čestice:

* k.č. br. 2887/1, gospodarsko dvorište i zgrada, Dr. Franje Tuđmana 128, Ilok
* k.č. br. 2887/2, gospodarsko dvorište, Dr. Franje Tuđmana, Ilok
* k.č. br. 2887/3, gospodarsko dvorište, Dr. Franje Tuđmana, Ilok
* k.č. br. 2887/4, gospodarsko dvorište, zgrade i pomoćne zgrade, Dr. Franje Tuđmana 126, Ilok
* k.č. br. 2887/5, gospodarsko dvorište, Dr. Franje Tuđmana, Ilok
* k.č. br. 2887/6, gospodarsko dvorište, Dr. Franje Tuđmana, Ilok
* k.č. br. 2887/7, gospodarsko dvorište, Dr. Franje Tuđmana, Ilok
* k.č. br. 2887/8, gospodarsko dvorište, Dr. Franje Tuđmana, Ilok
* k.č. br. 2887/9, gospodarsko dvorište, Dr. Franje Tuđmana, Ilok
* k.č. br. 2887/10, dvorište, trafostanica, Dr. Franje Tuđmana, Ilok

U 2021. godini, Grad Ilok planira provesti javni natječaj za zakup/pravo građenja navedenih nekretnina, a sve u svrhu poticanja gospodarstva na području grada Iloka.

**II. Poslovni prostori (za potrebe Grada i za davanje u zakup ili na korištenje)**

Sukladno Zakonu o zakupu i kupoprodaji poslovnog prostora produžit će se ugovori o zakupu za one zakupnike koji ispunjavaju zakonske uvjete, osim onih koji su u zakupu poslovnih prostora u skladu s ranije navedenom namjenom.

Grad Ilok kao vlasnik poslovnog prostora zgrade Kurije Brnjaković, Ilok, Trg. Sv. Ivana Kapistrana 5, k.č.br. 87 k.o. Ilok u vlasništvu Grada Iloka, dao je poslovni prostor temeljem Ugovora o davanju prava korištenja poslovnog prostora u vlasništvu Grada Iloka:

• Ogranku Matice Hrvatske u Iloku, oznake 5, veličine 21, 42 m2 na korištenje,

• KUD-u „Julije Benešić“ Ilok, oznake PP 2, veličine 17, 94 m 2 na korištenje,

• Vinski Klaster Srijem-centar za kompetencije i promociju, oznake PP1, veličine 241, 50 m2 na korištenje,

• Udruga gluhih i nagluhih Grada Iloka, oznake PP4, veličine 15, 26 m2 na korištenje.

U 2021. godini planira se raspisivanje javnog natječaja za prostore koji nisu dani u zakup, a u svrhu stavljanja istih u funkciju.

U 2021. planirana je energetska obnova stambene zgrade na k.č.br. 178 k.o. Ilok, opisana u zk.k.ul.br. 3652 kao kuća, dvorište i oranica u mjestu površine 813 m2 u vlasništvu Grada Iloka koja se planira staviti u namjenu u Centar za udruge Grada Iloka, odnosno izvršiti će se prenamjena nekretnine.

**III. Stanovi/kuće**

U 2021. godini planirano je upravljanje nekretninama koje će obuhvatiti sljedeće obuhvaća aktivnosti:

- stjecanje i raspolaganje nekretninama i ostvarivanje vlasničkih prava u skladu s propisima koji uređuju vlasništvo i druga stvarna prava,

- utvrđivanje vlasničko pravnog statusa nekretnina, njihov popis i procjenu te upis u javne registre i očevidnike,

- tekuće i investicijsko održavanje nekretnina te kapitalna ulaganja, financijsko praćenje prihoda i rashoda od nekretnina

- obavljanje drugih poslova u vezi upravljanja nekretninama.

**a) Nekretnine u zakupu**

U 2021. godini za nekretnine koje su u vlasništvu Grada Iloka, temeljem Odluke o načinu, uvjetima i postupku raspolaganja imovinom u vlasništvu Grada Iloka, planirano je raspisivanje javnog natječaja za zakup.

U 2021. planira se zakup za k.č.br. 1782/2 k.o. Bapska i k.č.br. 184 k.o. Mohovo. Planirana je namjena prostora za udruge Grada Iloka.

**b) Nekretnine u vlasništvu/suvlasništvu Grada Iloka za prodaju**

Grad Ilok planira za 2021. godinu raspisati javni natječaj za nekretnine koje su u vlasništvu/suvlasništvu Grada Iloka i to za nekretnine:

|  |  |  |  |  |  |
| --- | --- | --- | --- | --- | --- |
| **Redni broj** | **K.o.** | **K.č. br.** | **Kultura** | **Površina**  | **Udio Grada Iloka** |
| 1. | Ilok | 570 | Kuća i dvor. u mjestu,Ul. Stjepana Radića | 576 m² | 7/24 |
| 2. | Ilok | 2150 | Kuća, dvorište i oranica Ribnjak | 1045 m²  | 216/540 |
| 3. | Ilok | 1018 | Kuća i dvor. u mjestu, I.G. Kovačića 59. | 1094 m2 | 1/1 |
| 4. | Ilok | 893 | Kuća i dvorište u mjestu, I.G.Kovačića 1. | 777 m2 | 2/4 |
| 5. | Ilok | 802 | Kuća i dvorište u mjestu | 361 m2 | 1/1 |
| 6. | Ilok | 2159/2 | Gospodarska zgrada i dvor. ul. Samuela Zajaca | 375 m2 | 1/1 |
| 7. | Ilok | 676 | Kuća i dvor.Ul. Vladimira Nazora 69 | 583 m2 | 1/1 |
| 8. | Šarengrad | 3142 | Kuća, dvorište Osječka 56 | 629 m2 | 1/2 |
| 9. | Ilok | 381 | Kuća i dvorište | 516 m2 | 1/1 |
| 10. | Šarengrad | 3214 | Kuća i dvorište u mjestu, ul. Osječka | 803 m2 | 1/1 |
| 11. | Šarengrad | 1018 | Kuća, dvorište u ul. Stjepana Radića | 1654 m2 | 1/1 |
| 12. | Ilok | 2265 | Kuća, dvorište i oranica, ul. Staklenac 39 | 1064 m2 | 1/1 |
| 13. | Ilok | 4758 | Zgrada, dvorište, pašnjak Progon (zgrada u naravi ne postoji, obraslo višegodišnjim raslinjem) | 822 m2 | 8/16 |
| 14.  | Šarengrad | 2774 | Uređeno zemljište,ul. Stjepana Radića | 467 m2 | 1/1 |
| 15. | Šarengrad  | 2764 | Dvorište i kuća, ul. Stjepana Radića | 522 m2 | 1/1 |
| 16. | Šarengrad | 2777 | Dvorište, ul. S. Radića | 365 m2 | 1/1 |
| 17.  | Šarengrad | 2982 | Dvorište | 335 | 11/16 |

**IV. Javne površine i prostori**

1. **Ulice**

U 2021. godini Grad Ilok planira asfaltiranje ulice na:

* k.č. br. 2620 k.o. Ilok u Hercegovačkoj ulici u Iloku

U 2021. godini Grad Ilok planira postavljanje pločnika na:

* k.č. br. 273 k.o. Ilok i k.č. br. 258 k.o. Ilok u ulici O.B. Leakovića Šarengradu
* k.č. br. 3309/1 k.o. Šarengrad u ulici Stjepana Radića
* k.č. br. 3805 i k.č. br. 3725 k.o. Bapska u ulici Antuna Radića
1. **Dječja igrališta**

U 2021. godini Grad Ilok planira u suradnji s Kom- Ilok, a sukladno Odluci o uklanjanju nedostataka na dječjim igralištima poduzimanje svih potrebnih radnji radi uklanjanja nedostataka na dječjim igralištima, a u svrhu sigurnosti djece.

**V. Sportski objekti**

Sukladno odredbama Zakona o sportu („Narodne novine“ broj 71/06, 150/08, 124/10, 124/11, 86/12, 94/13, 85/15, 19/16, 98/19, 47/20) Grad Ilok upravlja sportskim igralištima.

Sukladno tome na temelju članka 77. Zakona o sportu, a u svrhu sustavnog praćenja stanja u sportu i njegovog dugoročnog razvoja, planiranja, izgradnji i održavanju, Grad Ilok je unio u Registar i Evidenciju ISS-a sva sportska igrališta kojima upravlja.

U 2021. planirano je sklapanje Ugovora o načinu upravljanja i korištenja sportskih građevina i provođenju javnih potreba u sportu Grada Iloka temeljem Odluke o načinu upravljanja i korištenja sportskim građevinama u vlasništvu Grada Iloka KLASA:944-05/20-01/01 URBROJ:2196/02-02-20-2.

**VI. Kulturni objekti i kulturna dobra**

U 2021. godini Grad Ilok planira uređenje prostora na:

* k.č.br. 87 k.o. Ilok u sklopu projekta „Vrata Hrvatske- Interpretacijski centar“
* k.č.br. 73/1 k.o. Ilok u sklopu projekta „Centar kompetencija“.

U 2021. godini Grad Ilok planira rekonstrukciju zgrade Muzejskog depoa na k.č.br. 80 k.o. Ilok.

U 2021. godini Grad Ilok planira rekonstrukciju na k.č.br. 272 k.o. Šarengrad, Mjesni odbor Šarengrad.

U 2021. godini Grad Ilok planira provesti projekt energetske obnove gradske uprave Grada Iloka na k.č.br. 73/1 k.o. Ilok.

U 2021. godini Grad Ilok planira provedbu projekta „Rekonstrukcija zidina, zgrade žitnice, podrumareve kuće i Franjevačkog samostana u Iloku.

**VII. Komunalna infrastruktura u vlasništvu Grada Iloka**

1. **Groblja i mrtvačnica**

U 2021. godini planirano je puštanje u uporabu mrtvačnice u Mohovu na k.č.br. 59 k.o. Mohovo temeljem Odluke o upravljanju.

1. **Komunalna infrastruktura**

U 2021. godini Grad Ilok završava projekt „Sanacije odlagališta smeća I i II faza“ na k.č.br. 1950 k.o. Ilok u vlasništvu Grada Iloka.

U 2021. godini Grad Ilok završava projekt izgradnje reciklažnog dvorišta na k.č.br. 2058 k.o. Ilok u vlasništvu Grada Iloka.

**VIII. Zaključno**

Grad svojom imovinom, prije svega, postupa kao dobar gospodar, što podrazumijeva izradu i kontinuirano ažuriranje sveobuhvatnog popisa cjelokupne imovine, kao i utvrđenje stanja u kojem se ta imovina nalazi te njezinu tržišnu vrijednost, te kontinuirano provoditi promjene u zemljišnim knjigama i drugim javnim očevidnicima.

GRADONAČELNICA

**Marina Budimir,** dr.med.